**Ομιλία Προέδρου της Βουλής κ. Κωνσταντίνου Τασούλα στην επετειακή αναφορά της Βουλής των Ελλήνων για το Πολυτεχνείο**

Κυρίες και κύριοι συνάδελφοι,

Μία πολύ σπαρακτική αποτύπωση της απρόσφορης μνήμης είναι ένα ποίημα του Αλεξανδρινού ποιητή που ξεκινάει ως εξής: «Θα ήθελα αυτή τη μνήμη να την πω. Μα έτσι εσβήσθη πια. Σαν τίποτε δεν απομένει..».

Η μνήμη του Πολυτεχνείου είναι ακριβώς το αντίθετο. Όχι μόνο απομένει αλλά δυναμώνει διαρκώς, αξιολογείται διαρκώς, αναγνωρίζεται διαρκώς κι’ αποτελεί για μας, τους επιγόνους εκείνων των γεγονότων, ένα τηλαυγή φάρο, που καθοδηγεί τη πορεία μας. Και την καθοδηγεί μέσα στο νόημα του Πολυτεχνείου, το οποίο από έπαλξη πατριωτικής ευποιίας και έπαλξη εκπαιδευτικής ευποιίας, μέχρι το 1973, έγινε και έπαλξης δημοκρατικής ευποιίας. Γινόμενο, δηλαδή, ένα εντυπωσιακό τρίπτυχο ακτινοβολίας προς όλους.

Και αυτή η μνήμη του Πολυτεχνείου, έγινε και έπαλξη δημοκρατικής ευποιίας, μισό αιώνα τώρα. Μας καθοδηγεί, ώστε την διεκδίκηση της Δημοκρατίας τιμώντας την, να την κάνουμε προστασία και αξιοποίηση της δημοκρατίας. Διαρκή προστασία και αξιοποίηση της δημοκρατίας του κοινοβουλευτισμού, του αντιπροσωπευτικού συστήματος. Αυτού, δηλαδή, που υπηρετούμε εδώ, τα τελευταία 49 χρόνια χάρη και στην μεγαλειώδη εκείνη διεκδίκηση.

Κυρίες και κύριοι συνάδελφοι,

Πριν από λίγα λεπτά κατέθεσα εκ μέρους όλων σας στεφάνι στο Πολυτεχνείο ως Πρόεδρος της Βουλής.

Και πιστεύω πως αυτός ο συμβολισμός, δηλαδή, η Βουλή να καταθέτει στεφάνι στο Πολυτεχνείο, έχει να κάνει ακριβώς με την εκπλήρωση αλλά και με τη διαρκή αναζήτηση, δηλαδή βελτίωση και αξιοποίηση της Δημοκρατίας, που οφείλουμε όλοι να κάνουμε, τιμώντας εκείνη τη μνήμη.

Και θα ήθελα να επαναλάβω εδώ, ότι το Κοινοβούλιο αυτό δηλαδή, που εκπέμπει αυτό το ιστορικό κτίριο, το μήνυμα της δημοκρατίας ήταν εκείνο το στοιχείο, το οποίο με δύο αντίθετες φωτογραφίες του, έπεισε τον κόσμο, έπεισε την Ελλάδα αλλά και τον κόσμο όλο, για τις μεταβολές τις ιστορικές, που είχαμε στη χώρα. Οταν επεβλήθη η δικτατορία των συνταγματαρχών τον Απρίλιο του 1967, η εικόνα, που πληροφόρησε την οικουμένη, ότι στην Ελλάδα έχουμε κατάργηση της δημοκρατίας, ήταν το Κοινοβούλιο περικυκλωμένο από άρματα μάχης.

Και όταν η δημοκρατία αποκαταστάθηκε, χάρη και στον αγώνα που σήμερα τιμούμε του Πολυτεχνείου, αυτό που έπεισε την παγκόσμια κοινή γνώμη για την αποκατάσταση, ήταν πάλι το κτίριο του Κοινοβουλίου περικυκλωμένο από λαό, ο οποίος πανηγύριζε για την αποκατάσταση της δημοκρατίας. Για την αποκατάσταση, δηλαδή, του γεγονότος, ότι ο λαός οφείλει, θέλει να διαχειρίζεται τις ευθύνες του τόπου του, του εαυτού του και της μοίρας του, χωρίς να επιβάλλεται αυτή η διαχείριση.

Ο Ελύτης είχε γράψει ότι: «κάποια μέρα το παρελθόν θα μας αιφνιδιάσει με το πόσο επίκαιρο είναι». Και σήμερα εμείς εδώ, αυτή την επικαιρότητα του παρελθόντος, αυτή τη διαρκή στιβαρή επικαιρότητα του μηνύματος του Πολυτεχνείου οφείλουμε να την αναδείξουμε.

Από το 2003, κυρίες και κύριοι συνάδελφοι, το κτίριο της Βουλής κοσμεί ένα εντυπωσιακό έργο τέχνης, μία ξυλογραφία η οποία μοιάζει με αρχαία ζωφόρο του περίφημου χαράκτη Τάσσου. Η οικογένεια του Τάσσου χάρισε το 2003 μετά το θάνατό του, στη Βουλή των Ελλήνων ένα εντυπωσιακό έργο, το οποίο παρουσιάζει ένα χορό αρχαίας τραγωδίας νέων ανθρώπων οι οποίοι κρατούν στα χέρια τους μία νεκρή γυναίκα.

Αυτό το έργο έχει τίτλο από τον ίδιο τον Τάσο που άρχισε να το δημιουργεί αμέσως μετά το Πολυτεχνείο. Αμέσως μετά τα γεγονότα του Πολυτεχνείου. Έχει τίτλο: «Το Πολυτεχνείο». Κι αν κανείς κάτσει και στοχαστεί μπροστά σε αυτό το έργο, έξω ακριβώς από την αίθουσα της Γερουσίας και δει τα βλέμματα των μορφών που απαρτίζουν αυτό το χορό, που κρατάει στα χέρια του μία νεκρή γυναίκα, δεν θα διαπιστώσει ότι υπάρχει θλίψη, θα διαπιστώσει, κατά τη γνώμη μου, ότι υπάρχει σοβαρότητα, στιβαρότητα και αποφασιστικότητα. Διότι οι νέοι, οι οποίοι πήγαν στο Πολυτεχνείο και εκτέλεσαν την κορυφαία πράξη αντιδικτατορικής δράσης στη χώρα μας, αυτοί οι νέοι δεν πήγαν στο Πολυτεχνείο, για να μιλήσουν και να κραυγάσουν για ελευθερία και δημοκρατία δωρεάν. Ήξεραν ότι αναλαμβάνουν ευθύνες. Ήξεραν ότι είχαν να κάνουν με ένα δικτατορικό καθεστώς. Δεν είναι όπως όταν διεκδικείς κάτι σε μία άπλετη δημοκρατία και ξέρεις ότι αυτό αποτελεί δικαίωμά σου. Ανέλαβαν ευθύνη, εις βάρος του εαυτού τους, διακινδύνευσαν διεκδικώντας τη δημοκρατία. Είναι άλλο πράγμα να διεκδικείς τη δημοκρατία μέσα σε μία τυραννία και άλλο να την προασπίζεται μέσα σε μια δημοκρατία.

Αυτό κατά τη γνώμη μου εκφράζει το βλέμμα το οποίο χαράχτηκε από τον Τάσσο και υπάρχει έξω από τη Γερουσία. Οι νέοι αυτοί διεκδίκησαν την ευθύνη του να ορίζουν τη μοίρα τους, γιατί αυτό είναι δημοκρατία. Να ευθύνεται ο λαός για τη μοίρα του και όχι να ευθύνεται μία δράκα, η οποία οικειοποιείται τη δημοκρατία ενώ είναι δικτατορία.

Η δημοκρατία είναι συνώνυμη με την ευθύνη και οι νέοι του Πολυτεχνείου διεκδίκησαν την ευθύνη να ορίζουν τη μοίρα τους. Και είναι συμβολικό και είναι εντυπωσιακό, ότι μετά τη μεταπολίτευση οι πρώτες εκλογές που έγιναν ελεύθερες μετά από τα επτά χρόνια δικτατορίας, έγιναν 17 Νοεμβρίου.

Η Βουλή των Ελλήνων συνεπώς, τιμά τον μισό αιώνα από εκείνο τον αγώνα ο οποίος συνεπαγόταν κόστος και τιμά την επέτειο του Πολυτεχνείου, την κορυφαία εκδήλωση του αντιδικτατορικού αγώνα, τον κυρίως σεισμό που ταρακούνησε το καθεστώς, μετά τους προσεισμούς που είχαμε την ίδια χρονιά, τους προσεισμούς της κατάληψης της Νομικής των δηλώσεων-Καραμανλή, της κηδείας του Γεωργίου Παπανδρέου, του κινήματος του Ναυτικού, που όλα αυτά μαζί το ‘73 με κορυφαίο το Πολυτεχνείο ανέδειξαν τη σκληρότητα αλλά και την απομόνωση του καθεστώτος. Η εσωτερική και διεθνής απομόνωση του καθεστώτος ήταν η τεράστια συνέπεια που το κλόνισε, ώστε μετά την τραγωδία της Κύπρου να αυτοκαταλυθεί και να έρθει η δημοκρατία, στις 24 Ιουλίου του 1974.

Σήμερα, εμείς εδώ απολαμβάνουμε και υπηρετούμε μια δημοκρατία, η οποία δεν έχει λόγο να είναι διαρκώς απολογούμενη ή κατηγορούμενη αλλά να κάνει συνεχώς τον απολογισμό της και να φροντίζουμε όλοι από τη θέση μας, αυτός ο απολογισμός με τα λάθη, με τις αστοχίες, με τις υπερβολές να είναι θετικός. Ο δημοκρατικός ισολογισμός του έργου μας οφείλουμε να είναι θετικός, γιατί όπως σας είπα εάν εκείνοι διεκδίκησαν με κίνδυνο και συνέπειες τη δημοκρατία, εμείς μισό αιώνα μετά για να τιμήσουμε εκείνη τη διεκδίκηση οφείλουμε να προστατεύσουμε και να αξιοποιήσουμε τη δημοκρατία.

Θεωρώ λοιπόν ότι αυτό είναι από εδώ και πέρα το χρέος μας και ας δούμε το Πολυτεχνείο μέσα από αυτή τη ματιά και όχι μέσα από γραφικές ή απαράδεκτες υπερβολές οι οποίες συμβαίνουν αυτή τη μέρα και αμαυρώνουν ή επιχειρούν να αμαυρώσουν, μάταια κατά τη γνώμη μου, το κυρίαρχο μήνυμα: Μισό αιώνα μετά τιμούμε τη μνήμη του Πολυτεχνείου προστατεύοντας και αξιοποιώντας το πολύτιμο πολίτευμα της Κοινοβουλευτικής Δημοκρατίας.

Σας ευχαριστώ.